I. Šaško, poslanec: (2008-04-02):
Vypočuli sme si vystúpenie pána ministra školstva, ale i zástupcov opozičných a koaličných poslancov, ktorí predstavili názory jednotlivých poslaneckých klubov, kde sa snažili prezentovať klady i nedostatky tohto zákona v jeho osobitostiach, ale aj v súvislostiach uplynulého obdobia či súčasných výchovno-vzdelávacích procesov, ktoré nie je možné opomenúť ani pri tejto navrhovanej právnej úprave. Viem, že problematiku výchovy a vzdelávania v súčasnom období rieši nielen viacero zákonov či množstvo osobitných predpisov, ktoré boli viackrát i opakovane novelizované a ktoré za obdobie od roku 1984 vytvorili už neúnosné podmienky na zabezpečenie výchovno-vzdelávacieho procesu v týchto nových spoločenských danostiach, v ktorých musíme, či chceme, alebo nie, minimálne reagovať na spoločné normy Európskej únie, no, myslím si, že v prvom rade musíme na ne reagovať z hľadiska potrieb našej krajiny. Navrhovaná právna úprava, ktorú dostatočne prezentoval pán minister školstva, je veľmi zodpovedne a precízne formulovaná nielen v základných princípoch, ale dokonca aj v základných pojmoch, ktorými sa určuje proces a systém vzdelávania od materských škôl až po proces špeciálnych výchovno-vzdelávacích potrieb reagujúcich na spoločenské danosti. Nerád by som opakoval niektoré, už aj viackrát prezentované hlavné dôvody tejto školskej reformy, ktorá má určite svoje opodstatnenie a široká pedagogická verejnosť, ale aj celá spoločnosť ju trpezlivo očakáva s mojím osobným presvedčením, že bude aj maximálne akceptovaná a prinesie už v blízkej budúcnosti svoje ovocie. Dovoľte mi však, aby som ako istý predstaviteľ územnej a miestnej samosprávy vyslovil svoje podporné stanovisko k predkladanému návrhu zákona o výchove a vzdelávaní a o zmene doplňujúcich niektorých zákonov, ktoré teraz prerokovávame v prvom čítaní. To, že som uviedol, že som predstaviteľ aj samosprávy má svoj dôvod, nakoľko vo svojom vystúpení by som sa chcel vyjadriť k druhému článku predloženého návrhu zákona, v ktorom sa vstupuje do zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, a to hlavne ku kompetenciám riaditeľa školy a zriaďovateľa základnej školy. Som veľmi rád, že návrh zákona rieši kompetencie riaditeľa školy a spôsob jeho ustanovenia do funkcie bez rozdielu typu škôl, čím sa zrovnoprávňuje postavenie škôl a školských zariadení bez rozdielu zriaďovateľa. Odstraňuje sa zároveň existujúci nedostatok, že podaný návrh na vymenovanie riaditeľa školy do funkcie musí zriaďovateľ uskutočniť v stanovenej lehote do 30 dní od predloženia návrhu. Rieši sa aj problém, ktorý je pre zriaďovateľov škôl veľmi aktuálny. Menovanie kandidáta na funkciu riaditeľa školy v tých prípadoch, v ktorých sa rada školy nezriaďuje alebo nekoná v stanovenej lehote, alebo nenavrhla zriaďovateľovi kandidáta na vymenovanie riaditeľa na základe dvoch po sebe nasledujúcich výberových konaní, a to podľa § 5 zákona č. 552/2003 Z. z. o výkone práce vo verejnom záujme v znení neskorších predpisov. Zrovnoprávnenie škôl bez rozdielu zriaďovateľa vidím aj v § 3 ods. 12, ktorým sa rieši postup zriaďovateľa cirkevnej školy alebo súkromnej školy pri vymenovaní kandidáta na funkciu riaditeľa školy prostredníctvom rady školy. Zriaďovateľ školy získa väčšie kompetencie pri organizačnom zabezpečení výberového konania a posúdenie kvalifikačných predpokladov kandidátov na vymenovanie riaditeľa. Riaditeľ školy vo väzbe na tvorbu školských vzdelávacích programov nezískava len väčšie kompetencie, ale spolu so zriaďovateľom sa zvyšuje zodpovednosť za ich prípravu a obhajobu pred zákonnými zástupcami žiakov, školskou samosprávou a obecným či mestským zastupiteľstvom. Zároveň sa nesie spoločná zodpovednosť aj za dosiahnuté samotné výchovno-vzdelávacie výsledky. Som presvedčený, že táto vzájomná kontinuita spolupráce medzi riaditeľom školy a orgánmi územnej samosprávy bude prospešná všetkým zainteresovaným na výchovno-vzdelávacom procese. Ak k týmto novým obsahovým zmenám vo vzdelávaní pripojíme zníženie počtu žiakov v triedach, skvalitnenie materiálno-technického zabezpečenia škôl zo strany zriaďovateľov spolu s odborným hodnotením riaditeľa školy alebo riaditeľa školského zariadenia, môžeme určite očakávať zvýšenie kvality vzdelanostnej úrovne dorastajúcej mladej generácie. Celkom pozitívne vnímam aj zmeny v orgánoch školskej samosprávy, to je v školských radách, kde rade školy sa ukladá povinnosť vyzvať príslušný orgán miestnej štátnej správy v školstve a štátnu školskú inšpekciu na delegovanie svojich zástupcov do rady školy na účely výberového konania s riadnym hlasom člena rady školy. Túto zmenu chápem ako záujem štátu, aby riaditeľ školy spĺňal odborné a kvalifikačné predpoklady na svoju funkciu a nie obmedzovanie kompetencií orgánov územnej samosprávy, respektíve zriaďovateľov. Navrhované reformné zmeny prinesú ďalšie povinnosti štátnej školskej inšpekcii, ktoré sa hlavne týkajú štátneho dozoru a kontroly nad kvalitou výchovno-vzdelávacieho procesu, výberových konaní na funkciu riaditeľa a dodržiavanie všeobecne záväzných právnych predpisov riaditeľmi škôl a školských zariadení a zriaďovateľov škôl a školských zariadení. Aj tento problém ja chápem ako snahu predkladateľov návrhu zákona riešiť v prvom rade kvalitu vzdelávania komplexne, a to vo vzájomnej spolupráci medzi orgánmi štátnej správy a územnej samosprávy. Som si vedomý, že iba jednotným a koordinovaným postupom vo výchovno-vzdelávacom procese všetkých zainteresovaných strán možno získať kvalitatívne zlepšenie vedomostnej úrovne našich žiakov, a tým aj celkovej vedomostnej úrovne občanov Slovenska. Vážené kolegyne, kolegovia, vážený pán minister, v tomto mojom krátkom vstupe na podporu školského zákona mi nedá, aby som aspoň jednu myšlienku nevenoval tým, ktorí napĺňajú to najzákladnejšie pri výchove a vzdelávaní našich detí a mladej generácie, ktorá prechádza vývojovým procesom v každom období, aby som nevenoval aspoň jednu myšlienku tým, ktorí tento proces zabezpečujú, tým, ktorí predstavujú tú kľúčovú postavu v tomto zákone, tým, ktorí sa nepriamo objavujú v každom paragrafe tohto školského zákona. Tá kľúčová postava je učiteľ. Som preto rád, že pán podpredseda vlády a minister školstva veľmi zodpovedne prezentoval priestor pre učiteľa, ktorý je kľúčovou postavou aj tohto zákona, bez ktorého by sa tento zákon vôbec nedal realizovať. Pán minister dal s plnou vážnosťou záruku učiteľovi aj v tom, že všetky následné kroky školskej reformy budú mať na pamäti učiteľa s jeho zodpovednosťou nielen pred tým, ktorý ho vychováva, ale aj pred celou našou spoločnosťou. Z uvedených dôvodov by som vás chcel, vážené kolegyne, kolegovia, vyzvať na podporu a následné schválenie predkladaného návrhu zákona, ktorý svojím obsahom a cieľmi prinesie dlho očakávané zmeny v oblasti výchovy a vzdelávania, ale tiež v riadení celého systému slovenského vzdelávania. Ďakujem za pozornosť. (Potlesk.)